Skrugard-slutt for Borten Moe

Olje— og energidepartementet overtar ansvaret for navnsetting på funn på norsk sokkel. Og dermed får trolig Ola Borten Moe sitt Sverdrup.

Publisert: Publisert: 24. juni 2011

Ola Borten Moe har gitt Olje- og energidepartementet ansvaret for å lage nye navn på funn. Slik vil han unngå nye Skrugard-tilfeller.

Hanne T. Skodje

Denne artikkelen er over ni år gammel

— Vi foreslår i petroleumsmeldingen at ansvaret for fastsetting av navn på norske oljefelt vil bli tillagt departementet og ikke Oljedirektoratet som i dag, sier Ola Borten Moe til Aftenbladet.

— Nye felt, som Skrugard, vil få navn som setter dem inn i en nasjonal kontekst og historieskrivning. Funn som betyr et hopp eller et langt skritt fram for næringen for landsdelen eller for nasjonen skal ha navn som forbindes med tilsvarende begivenheter her hjemme, sa han under oljemeldingspresentasjonen fredag.

Potter og Grimm

Borten Moe ville bort fra Harry Potter-universet og Brødrene Grimm som har vært opphav til en rekke navn på sokkelen. Statoil har boret både på Gygrid og Galtvort og utvinner nå gass fra Snøhvit.

Han foreslo i april at Statoils nye funn – blant de fleste kalt Skrugard - blir oppkalt etter Johan Sverdrup, parlamentarismens far. Problemet var bare det at ingen andre kalte funnet Sverdrup. Ved å gi Olje- og energidepartementet (OED) ansvaret blir han selv i praksis øverste navnesjef.

Formålstjenlig

— Du kaller funnet Skrugard, alle andre kaller det Skrugard, hvis ikke du greier det, hvordan skal da andre greie det?

— Det er viktig ikke å skape mer forvirring enn det som er strengt tatt nødvendig, sier Borten Moe og legger til:

— Enten må jeg bli enige med Statoil nå, eller så må jeg sørge for å være olje- og energiminister når plan for utvikling og drift for det Statoil kaller Skrugard kommer til OED, slik at jeg kan være med å sette et navn som jeg mener er formålstjenlig.

— Hvis det er én bauta som skal bli stående etter denne meldingen håper jeg det blir ambisjonene vi har for eksisterende og framtidig utvikling av Nord-Norge. Og navnepolitikken, avsluttet Borten Moe.